text: Politiet: Sådan undgår du indbrud i sommerferien
  27 juni 2016 kl. 06.40
  Sommerferien står for døren og flere huse kommer derfor til at stå tomme. Ifølge Sydøstjyllands Politi kan husejerne selv gøre meget for at forhindre indbrud.
  Sommerferien er skudt i gang, og masser af syddanskere drager afsted i sommerhus og på charterferie.
  Begge dele betyder, at mange huse kommer til at stå tomme, og det giver indbrudstyvene frit spil.
  Ifølge Sydøstjyllands Politi er der mange måder, man kan gøre livet lidt mere besværligt for dem med lange fingre.
  - Vi opfordrer til, at man tager ansvar og gør noget aktivt selv, siger Peter Thaysen, vicepolitiinspektør i Sydøstjyllands Politi.
  Det handler nemlig ikke kun om alarmer og overvågning, men om at gøre sit hus så beboeligt som muligt. Det kan man samarbejde med sine naboer om.
  Ifølge politiet kan tyve nemlig generelt ikke lide nysgerrige og opmærksomme naboer, og derfor er det også vigtigt, at naboerne holder øje med huset og for eksempel tømmer postkassen, trækker gardinerne for og fra, smider lidt skrald i skraldespanden, parkerer en cykel eller en bil i indkørslen, hænger vasketøj op ved huset, slår græsset og generelt går en runde omkring huset for at se, om alt er som det skal være.
  Har man sit hus til salg, så gælder det om at undgå fotos med designermøbler og andre dyre ting, for tyve læser også boligannoncer.
  Sydøstjyllands Politi vil i den næste tid tweete en række gode råd, som skal hjælpe husejerne med, hvad de selv kan gøre for at forhindre indbrud.
  Det kan du selv gøre
  - Aftal nabohjælp, så naboen kan kigge efter huset, mens du er væk- Installer lys udenfor med sensorer i en højde, så de ikke kan nås med gaffatape eller spray- Installer lys med timer, så lyset automatisk tændes og slukkes flere steder i huset- Skab frit udsyn til huset. Lave hække og buske gør huset mere synligt fra vejen- Få nye låsesystemer, da de er svære at dirke op- Få indvendige låse med nøgle eller kode- Lås døre indvendigt i huset, så tyven får svært ved at bevæge sig rundt- Installer alarm og overvågning. Sørg eventuelt for, at alarmen går til naboens mobil.- Lås haveredskaber inde og adlås dit redskabsrum, så redskaberne ikke kan bruges til indbrug- Lad være med at rydde op, når du rejser, og lad de udendørs legesager ligge udenfor på græsset- Gem dine smykker og andre kostbare ting et sted, hvor det er svært for tyven at finde dem- Har du et hus til salg, så undgå billeder af designmøbler og andre dyre ting.
  
  Det kan din nabo gøre
  - Kig efter huset hver dag- Træk gardiner for og fra i huset en gang om dagen- Åbn og luk vinduer- Kom skrald i skraldespanden- Tøm postkassen- Flyt rundt på ting i huset- Hæng vasketøj op underfor- Slå græs og lad græsslåmaskinen stå- Parkere en bil eller cykel i indkørslen- Vær opmærksom på, om der er ukendte, der lusker rundt i nabolaget. Sig hej og gør opmærksom på, at der bliver holdt øje med vedkommende.
  
  